Saak teen Modise oor dierewreedheid laat vaarThandi Modise tydens die hofverrrigtinge vroeër vandeesweek. (Foto: Marthinus Koekemoer) Die saak teen Thandi Modise, speaker van die parlement, waarin sy van dieremishandeling beskuldig word, is in die streekhof in Potchefstroom laat vaar. Adv. Dali Mpofu, namens Modise, het Donderdag ŉ artikel 174-aansoek ingedien waarin gevra word dat Modise onskuldig bevind word op alle aanklagte teen haar. Ingevolge artikel 174 van die Strafproseswet kan die verdediging so ŉ aansoek bring nadat die vervolging sy saak afgesluit het. Landdros Ben Mtebele het dié aansoek vandag toegestaan. Die burgerregtegroep AfriForum het Modise privaat namens die Nasionale Raad van Dierebeskermingsverenigings (NRDBV) op ses aanklagte van dieremishandeling en ‑verwaarlosing vervolg nadat die Nasionale Vervolgingsgesag (NVG) Modise nie wou vervolg nie. AfriForum het sy teleurstelling met die uitspraak te kenne gegee. “Ons is van mening dat daar genoegsame gronde is om teen die uitspraak te appelleer en ons het reeds opdrag ontvang om daarmee voort te gaan,” sê Andrew Leask, hoofondersoeker by AfriForum se privaatvervolgingseenheid. Dr. Theo de Jager, direksievoorsitter van die familieboerorganisasie Saai, sê die beslissing skep groot verwarring in die landbousektor oor waar die aanspreeklikheid en verantwoordelikheid van veeboere ten opsigte van dierewelsyn lê. Meer as 200 diere moes in 2014 weens wanvoeding op Modise se plaas van kant gemaak word. Dr. Sameer Abbas, ’n Potchefstroomse veearts wat destyds na die toneel uitgeroep is, het Woensdag getuig oor die toestand van die diere toe hy op die plaas aangekom het. Volgens Abbas se getuienis was die diere in ’n uiterse swak toestand.